Euroopa Parlamendi ja nõukogu 22. veebruari 1999. aasta direktiivis 1999/2/EÜ ioniseeriva kiirgusega töödeldud toitu ja toidu koostisosasid käsitlevate liikmesriikide õigusaktide ühtlustamise kohta on kehtestatud töödeldud toidu ja toidu koostisosade tootmist, turustamist ja importi käsitlevad erisätted. Selle direktiiviga on ette nähtud järkjärguline kiiritada lubatud toiduainete ühtlustatud loetelu koostamine, mida alustatakse olemasoleva riikliku loaga toiduainetest.

Toidu ja toidu koostisosade töötlemine ioniseeriva kiirgusega on füüsikaline meetod, mida kasutatakse mitmeks otstarbeks, näiteks selleks, et vähendada toidutekkeliste haiguste esinemust patogeensete organismide esinemise piiramise kaudu, vähendada toiduainete enneaegsest küpsemisest, idanemisest või võrsumisest tulenevaid kadusid ning kõrvaldada toiduainetest taimedele ja taimsetele saadustele kahjulikud organismid. Üldist teavet toiduainete kiiritamise kohta saab Euroopa Komisjoni tervise ja toiduohutuse peadirektoraadi veebisaidilt.

Euroopa Parlamendi ja nõukogu 22. veebruari 1999. aasta direktiivis 1999/3/EÜ ioniseeriva kiirgusega töödeldud toidu ja toidu koostisosade ühenduse loetelu kehtestamise kohta on esitatud üks toiduaineliik, mille suhtes on luba antud ELi tasandil: kuivatatud maitsetaimed, vürtsid ja köögiviljasegud. Seitsmes liikmesriigis on vastavalt selle direktiivi artikli 4 lõikele 4 endiselt jõus enne 1999. aastat riiklikul tasandil antud load muud liiki toiduainete töötlemiseks, kuid neid lube ei saa enam pikendada. Komisjon on avaldanud riiklike lubade nimekirja .

Toitu ja toidu koostisosi võib kiiritada ainult heakskiidetud kiirituskeskustes. ELis asuvaid kiirituskeskusi kiidavad heaks liikmesriikide pädevad asutused. Direktiivi 1999/2/EÜ artikli 7 lõike 3 kohaselt peavad liikmesriigid komisjonile edastama oma heakskiidetud kiirituskeskuste nimekirja. Komisjon avaldab liikmesriikide heakskiidetud kiirituskeskuste nimekirja.

Kõik kiiritatud toiduained, mis sisaldavad ühte või mitut toiduaine kiiritatud koostisosa, peavad olema tähistatud sõnadega „kiiritatud“ või „töödeldud ioniseeriva kiirgusega“. Kui kiiritatud toodet kasutatakse liittoiduaine koostisosana, lisatakse samad sõnad koostisosade loetelus sellise koostisaine juurde. Pakkimata toote puhul märgitakse need sõnad koos toote nimetusega tahvlile või sildile, mis asub selle mahuti kohal või kõrval, kuhu toode on paigutatud. Korrektse märgistamise jõustamiseks ja loata toodete avastamiseks on Euroopa Standardikomitee (CEN) standardiseerinud komisjoni volitusel mitu analüüsimeetodit.

Direktiivi 1999/2/EÜ artikli 7 lõike 3 kohaselt edastavad liikmesriigid igal aastal komisjonile:

–kiirituskeskuste kontrolli tulemused, eelkõige töödeldud toidu ja toidu koostisosade liigid ja kogused ning kasutatud doosid,

ja

–toodete turustamise etapis tehtud kontrolli tulemused ja ioniseeriva kiirgusega töötlemise avastamiseks kasutatud meetodid.

Sama direktiivi artikli 7 lõike 4 kohaselt kohustub komisjon seejärel igal aastal Euroopa Liidu Teatajas avaldama:

–üksikasjalikud andmed liikmesriikide heakskiidetud kiirituskeskuste kohta ja võimalikud muudatused nende staatuses;

–aruande, mis põhineb riiklike järelevalveasutuste igal aastal esitataval teabel.

Selle kohustuse täitmiseks koostatud käesolev aruanne hõlmab ajavahemikku 1. jaanuarist 31. detsembrini 2015 ning sisaldab teavet, mille 28 liikmesriiki ja üks EFTA riik (Norra) on Euroopa Komisjonile edastanud.

3.Heakskiidetud kiirituskeskused

Euroopa Liidus on heaks kiidetud 26 kiirituskeskust, mis asuvad 14 liikmesriigis: Prantsusmaal viis, Saksamaal neli, Hispaanias kolm, Bulgaarias, Madalmaades ja Poolas kaks ning Belgias, Tšehhi Vabariigis, Eestis, Horvaatias (uus keskus), Itaalias, Ungaris, Rumeenias ja Ühendkuningriigis üks. Teistes liikmesriikides heakskiidetud keskusi ei ole. Ühtegi heakskiidetud kiirituskeskust ei suletud.

2015. aastal kiiritati toiduaineid kümnes neljateistkümnest kiirituskeskus(t)ega liikmesriigist ja ühes EFTA riigis (Norra), nagu on näidatud joonisel 1.

Joonis 1. 2015. aastal kiiritatud toiduainete osakaal igas liikmesriigis ja Norras

Roheline: riigid, kus on heakskiidetud kiirituskeskus(ed) ja kus toitu kiiritati

Kollane: riigid, kus on heakskiidetud kiirituskeskus(ed) ja kus toitu ei kiiritatud

Hall: riigid, kus ei ole heakskiidetud kiirituskeskusi